Nuwe Vitara tref wel die kol  Die nuwe Suzuki Vitara 1.4T GLX. Foto: Verskaf Net soos kos, is motors amper altyd ŉ som van hul bestanddele of in die geval onderdele. Partykeer is 90% van die onderdele perfek, en dan is daar een vlieg in die salf. As ons na die Suzuki Vitara spesifiek kyk is dit ŉ heel aantreklike, eenvoudige Japannese ryding met sitplek vir vyf. Dis ŉ kruismodel, so hy sit effe hoër as ŉ gewone luikrug met ŉ bietjie beter grondvryhoogte. Die probleem kom in die vorm van sy atmosferiese 1.6-viersilinderpetrolenjin. Dit was ŉ bietjie asmaties. ŉ Lekker atmosferiese enjin wat van toere hou, is lekker in ŉ buksie soos ŉ Suzuki Swift Sport waar ŉ mens die heel tyd aan die ratte roei om hom aan die kook te hou, maar dit raak uitputtend in ŉ gesinsmotor. Die nuwe Suzuki Vitara 1.4T GLX. Foto: Verskaf Gelukkig het Suzuki dié probleem opgelos met sy nuwe Suzuki Vitara 1.4T GLX. Die verandering kom in die vorm van Suzuki se 1.4-viersilinderturbopetrolenjin. Hy bied 103 kW en 220 Nm. Die kW is nie waar die grootste verskil inkom nie, maar eerder met die wringkrag. Daar is twee ratkaste beskikbaar, ŉ 6-spoed-handrat en ŉ 6-spoed-outo. Albei is puik. Verrigtingsyfers is indrukwekkend met 0 – 100 km/h in 9.5 sekondes en ŉ topspoed van 200 km/h. Heel goed. Wat dit nóg beter maak, is die 1.4T kan ŉ gemiddelde brandstofverbruiksyfer van 5,9 ℓ/ 100 km haal; heel indrukwekkend vir ŉ tjor met dié tipe krag. Op die pad voel die Vitara lekker ruim en gemaklik. Daar is CarPlay en Android Auto, klimaat- en spoedbeheer sowel as ŉ magdom veiligheidstelsels soos sewe lugsakke, ABS, EBD en stabiliteitsbeheer. Die nuwe Suzuki Vitara 1.4T GLX. Foto: Verskaf Die 17”-bande dra darem nog ŉ 55-profiel tekkie, so die ritgehalte is aangenaam en die padhouvermoë in die kol. Die Suzuki Vitara is ŉ perfekte voorbeeld hoe een klein dingetjie soos die enjin die produk heeltemal kan verander. Nou sit ŉ mens met ŉ bekwame, gemaklike en ruim gesinsmotor wat sy sokkies kan oprol en hol. Suzuki is gewild weens sy betroubaarheid en kliëntetevredenheid. Ek kan nou sien hoekom. Die reeks lyk só: Die reeks word gedek deur ŉ 5 jaar/200 000 km-waarborg en 4 jaar/60 000 km-diensplan. Die kompetisie lyk só: 4 jaar/60 000 km-diensplan 3 jaar/90 000 km-diensplan 3 jaar/75 000 km omvattende instandhoudingsplan 5 jaar/90 000 km-diensplan Tussen dié mededingers is die Subaru die enigste model met vierwielaandrywing en ŉ omvattende instandhoudingsplan. Ek sou hom sterk oorweeg. Indien die vierwielaandrywing nie ŉ trekpleister is nie, is die Suzuki ŉ winskoop teen R386 000.